钦定古今图书集成/明伦汇编/官常典/第565卷 > 范旻
## 钦定古今图书集成/明伦汇编/官常典/第565卷 > 范旻

按《宋史范质传》：“质子旻，字贵参，十岁能属文，以父任
千牛备身、太子司议郎，累迁著作佐郎。宋初，为度支
员外郎，判大理正事，俄知开封县。太宗时领京尹，数
召与语，颇器重之。岭南平，迁知邕州兼水陆转运使。
俗好淫祀，轻医药，重鬼神。旻下令禁之，且割己奉市
药以给病者，愈者千计，复以方书刻石置厅壁，民感”
化之。会南汉知广州官邓存忠劫土人二万众，攻州
城七十馀日，旻屡出亲战，矢集于胸，犹激励将卒殊
死战，贼遂少却。病创日笃，坚壁固守，遣使十五辈求
援，广州救兵至，围解，赐玺书奖之。旻病甚，诏令有司
以肩舆载归阙下。疾愈，通判镇州，有能声，赐钱二百
万，迁库部员外郎。开宝九年，知淮南转运事。太祖谓
旻曰：“朕今委卿以方面之重，凡除民隐、急军须之务，
悉以便宜从事，无庸一一中覆也。”岁运米百馀万石
给京师，当时称有心计。太平兴国初，召为水部郎中。
钱俶献地，以旻为考功郎中，权知两浙诸州军事。旻
上言：“俶在国日，徭赋繁苛，凡薪粒、蔬果、箕帚之属悉
收算，欲尽释不取，以”蠲其弊。从之。车驾征晋阳，上书
求从，召为右谏议大夫、三司副使，判行在三司，又兼
吏部选事。师还，加给事中。坐受人请求，擅市竹木入
官，为王仁赡所发，贬房州司户，语在《仁赡传》。量移唐
州。六年，卒，年四十六。有集一十卷，《邕管记》三卷。其后
子贻孙上言，诏复旧官。贻孙官至主客员外郎。